Από την έντυπη έκδοση

Στα 328,34 δισ. ευρώ έναντι 321,015 δισ. ευρώ στο τέλος Μαρτίου εκτοξεύτηκε στο τέλος Ιουνίου το ελληνικό χρέος, μετά την ολοκλήρωση της α’ αξιολόγησης και την εκταμίευση της δόσης.

Από το σύνολο του χρέους, ποσό της τάξεως των 225,96 δισ. ευρώ, που αντιστοιχεί στο 68,9%, το οφείλουμε πλέον στους θεσμούς, στον Ευρωπαϊκό Μηχανισμό Στήριξης, στην Ευρωπαϊκή Κεντρική Τράπεζα και το Διεθνές Νομισματικό Ταμείο. Οι εγγυήσεις που έχει δώσει το Ελληνικό Δημόσιο ανήλθαν το πρώτο εξάμηνο στα 13,859 δισ. ευρώ. Είναι αυξημένες έναντι του Μαρτίου (σ.σ.: το 1ο τρίμηνο είχε κλείσει με εγγυήσεις 13,703 δισ. ευρώ) και αισθητά μειωμένες σε σχέση με το τέλος του 2015 (15,121 δισ. ευρώ). Το 2016 «σημαδεύεται» μέχρι στιγμής από την κατάπτωση εγγύησης ύψους 608,91 εκατ. ευρώ για δάνειο που είχε συνάψει ο ΟΣΕ. Το ποσό αυτό προστέθηκε πλέον στο δημόσιο χρέος της χώρας.

Η δόση από τον Ευρωπαϊκό Μηχανισμό Στήριξης που έστειλε το δημόσιο χρέος στα 328,34 δισ. ευρώ εκταμιεύτηκε στις 21/06 και ήταν ύψους 7,5 δισ. ευρώ. Η λήξη της δόσης θα είναι σταδιακή από το 2034 έως το 2059, ενώ το επιτόκιο είναι κυμαινόμενο και βασίζεται στο κόστος χρηματοδότησης του Ευρωπαϊκού Μηχανισμού Στήριξης. Είναι προφανές ότι μέσα στο έτος το ελληνικό χρέος θα αναρριχηθεί σε ακόμη υψηλότερα επίπεδα, καθώς εκκρεμούν ακόμη δύο δόσεις:

2,8 δισ. ευρώ μέσα στον Σεπτέμβριο με τα τελευταία προαπαιτούμενα της α’ αξιολόγησης και

τουλάχιστον 6 δισ. ευρώ με την ολοκλήρωση της β’ αξιολόγησης. Αυτό το ποσό δεν θα κατευθυνθεί εξ ολοκλήρου για αποπληρωμή παλαιού χρέους, αλλά θα δοθεί τόσο για αποπληρωμή τόκων όσο και για την εξόφληση ληξιπρόθεσμων οφειλών του Δημοσίου. Έτσι, η κορύφωση του χρέους τόσο σε απόλυτους αριθμούς όσο και ως ποσοστό του ΑΕΠ αναμένεται να καταγραφεί στα στοιχεία του β’ εξαμήνου.

Το 2016 «σημαδεύεται» μέχρι στιγμής από την κατάπτωση εγγύησης ύψους 608,91 εκατ. ευρώ για δάνειο που είχε συνάψει ο ΟΣΕ.

Μετά την εκταμίευση της δόσης, τα βασικά χαρακτηριστικά του χρέους έχουν ως εξής:

1. Ποσοστό 79,61% (261,39 δισ. ευρώ) έχει μακροπρόθεσμο χαρακτήρα, με το συγκεκριμένο ποσοστό να έχει αυξηθεί έναντι του Μαρτίου (79,5%). Αύξηση παρατηρήθηκε και στο βραχυπρόθεσμο τμήμα του χρέους, με το σχετικό ποσοστό να διαμορφώνεται στο τέλος Ιουνίου στο 10,24% (33,634 δισ. ευρώ) έναντι 9,9% στο τέλος Μαρτίου (31,769 δισ. ευρώ). Η αύξηση του βραχυπρόθεσμου χρέους οφείλεται κυρίως στα repos, με τη σχετική έκθεση να φτάνει τον Ιούνιο στα 12,097 δισ. ευρώ έναντι 11,028 δισ. ευρώ τον Μάρτιο.

2. Το μη διαπραγματεύσιμο κομμάτι του χρέους αυξήθηκε τον Ιούνιο σε 77,3% από 76,8% τον Μάρτιο, με το αντίστοιχο ποσοστό του διαπραγματεύσιμου χρέους να πέφτει στο 22,7% έναντι 23,2% τον Μάρτιο.

3. Αυξήθηκε το κομμάτι του χρέους που τοκίζεται με κυμαινόμενο επιτόκιο. Το σχετικό ποσοστό ανήλθε σε 69,1% έναντι 68,7% στο τέλος Μαρτίου.

Οι εγγυήσεις

Από το ανεξόφλητο εγγυημένο (από το ελληνικό Δημόσιο) υπόλοιπο των 13,859 δισ. ευρώ, το μεγαλύτερο κομμάτι αφορά:

υποχρεώσεις του ΟΣΕ (έπεσαν στα 3,758 δισ. ευρώ από 4,588 δισ. ευρώ τον Μάρτιο, πτώση που οφείλεται στην κατάπτωση της εγγύησης των 608 εκατ. ευρώ).

υποχρεώσεις της Αττικό Μετρό ύψους 2,045 δισ. ευρώ

2,022 δισ. ευρώ φτάνουν τα εγγυημένα δάνεια της ΔΕΗ

527 εκατ. ευρώ ανήκουν στον Οργανισμό Σχολικών Κτηρίων και 313 εκατ. ευρώ στην ΕΑΣ.

Τα ταμειακά διαθέσιμα της χώρας στο τέλος Ιουνίου έφταναν στα 3,173 δισ. ευρώ (έναντι 2 δισ. ευρώ στο τέλος Μαρτίου), ενώ στον λογαριασμό για την εξυπηρέτηση του δημόσιου χρέους υπήρχαν 5,046 δισ. ευρώ. Προφανώς, το ποσό αυτό δεν υπάρχει πλέον καθώς τον Ιούλιο αποπληρώθηκαν τα ελληνικά ομόλογα που είχε στην κατοχή της η ΕΚΤ.